
Káros pillanatok – Kísérleti fotózine

Kulcsszavak: Kiadvány; Kísérleti; Film; Analóg; Zine
TDK-ra készített munkám egy kísérleti fotózine, melynek címe "Káros pillanatok". A kiadványban dokumentálom és bemutatom a kísérleteim végeredményét. Analóg technikával készült film szalagokat roncsoltam manuálisan, különböző anyagok és módszerek felhasználásával. A kutatásom célja az volt, hogy vizsgáljam a mai fiatalok szórakozási és szocializációs szokásait különböző helyzetekben, például házibulikban és hasonló eseményeken. A fotókat analóg technikával készítettem, és ezek az emlékképek jelennek meg a sorozatban.
A munkafolyamat során fekete-fehér Fomapan 200/36 és 400/36 filmeket használtam, valamint egy Samsung Maxima Zoom 125 35mm-es, automata, analóg fényképezőgépet. A "film soup" technikához különböző alkohol- és koffeintartalmú folyadékokat (bor, pezsgő, jagermeister, tequila, sör, energiaital és kávé) használtam, valamint dohánytermékeket is alkalmaztam.
A kísérleteim során előhívás előtt és után manipuláltam a filmtekercseket és a negatívokat. Az alkoholtartalmú és dohányzás okozta káros hatásokat szerettem volna párhuzamba állítani az általam dokumentált szórakozó csoportokkal. Az így elkészült képek figyelmeztetést hordoznak a rossz szokások testre és elmeállapotra gyakorolt romboló hatására.
A kiadványom célja, hogy felhívjam a fiatalok figyelmét a káros anyagok fogyasztásának következményeire. Ahogy ezek az anyagok roncsolják a filmemulziót, ugyanúgy roncsolják a testüket és az elméjüket.



